टेक महिंद्रा के अगले MD और CEO होंगे, 20 दिसंबर से संभालेंगे कमान
Infosys President Mohit Joshi Resigns, Tech Mahindra to have new MD and CEO इंफोसिस के प्रेसिडेंट मोहित जोशी ने इस्तीफा दे दिया है। मोहित अब टेक महिंद्रा के मेनेजिंग डायरेक्टर और सीईओ होंगे। मोहित जोशी जून तक इंफोसिस में काम करेंगे।
इंफोसिस के प्रेसिडेंट मोहित जोशी ने इस्तीफा दे दिया है। वे अब टेक महिंद्रा के मैनेजिंग डायरेक्टर और CEO होंगे। पिछले 22 साल से वे इंफोसिस में काम कर रहे थे। 11 मार्च, 2023 से मोहित छुट्टी पर रहेंगे और कंपनी के साथ उनका आखिरी दिन 09 जून, 2023 होगा।
20 दिसंबर से संभालेंगे टेक महिंद्रा की कमान
अभी टेक महिंद्रा में MD और CEO की जिम्मेदारी सीपी गुरनानी संभाल रहे हैं। वो इंडियन आईटी सेक्टर के सबसे लंबे समय तक सेवा देने वाले CEO में से एक रहे हैं। 19 दिसंबर को उनके रिटायरमेंट के बाद मोहित जोशी इस पद को संभालेंगे। मोहित ने इंफोसिस से पहले ABN Amro, ANZ Grindlays कंपनी में काम किया है।
इंफोसिस में मोहित के पास सॉफ्टवेयर, फाइनेंशियल सर्विस, हेल्थ केयर, लाइफ साइंस बिजनेस की जिम्मेदारी थी। मोहित एशिया, अमेरिका और यूरोप में रह चुके हैं। वर्तमान में वह लंदन में अपनी पत्नी और दो बेटियों के साथ रहते हैं।
साल 2000 में इंफोसिस में शामिल हुए थे मोहित जोशी
मोहित साल 2000 में इंफोसिस में शामिल हुए और तब से उन्होंने फर्म के लिए कई पोजीशन पर काम किया। अपने पिछले रोल में, वे यूरोप में फाइनेंशियल सर्विस बिजनेस को लीड कर रहे थे। 2007 में, मोहित को इंफोसिस मेक्सिको के CEO के रूप में नियुक्त किया गया था और लैटिन अमेरिका में पहली सब्सिडियरी स्थापित करने में महत्वपूर्ण भूमिका निभाई थी।
वह अवीवा पीएलसी में एक नॉन एग्जीक्यूटिव डायरेक्टर भी हैं।
दिल्ली यूनिवर्सिटी से किया MBA
मोहित जोशी ने दिल्ली यूनिवर्सिटी से फैकल्टी ऑफ मैनेजमेंट स्टडीज में MBA किया है। उन्होंने इससे पहले दिल्ली के सेंट स्टीफंस कॉलेज से हिस्ट्री में ग्रेजुएशन किया था। मोहित साल 2014 में वर्ल्ड इकोनॉमिक फोरम दावोस के यंग ग्लोबल लीडर प्रोग्राम से भी जुड़े थे। इसके अलावा वे यंग प्रेसिडेंट ऑर्गेनाइजेशन के भी मेंबर हैं। 
टेक महिंद्रा परिवार में शामिल होने की खुशी
जोशी ने कहा, 'टेक महिंद्रा की ग्रोथ जर्नी शानदार रही है। मुझे टेक महिंद्रा परिवार में शामिल होने की खुशी है और सभी एसोसिएट्स, पार्टनर्स और कस्टमर्स के साथ मिलकर नए मील के पत्थर हासिल करने, सकारात्मक बदलाव लाने और एक साथ आगे बढ़ने के लिए तत्पर हूं।'
